Նկարիչ Մ․Ս․Սարյանի դիմանկար (Պավել Կորին)

Նկարիչ Մ․Ս․Սարյանի դիմանկար (), ռուս խորհրդային նկարիչ, ԽՍՀՄ ժողովրդական նկարիչ Պավել Կորինի կտավը, որը պատկերում է հայ մեծանուն նկարիչ Մարտիրոս Սարյանին։ Ստեղծվել է 1956 թվականին, պահվում է Մոսկվայի Տրետյակովյան պատկերասրահում (գույքահամար՝ ЖС-166)։

Պատմություն 
Մարտիրոս Սարյանի դիմանկարը Պավել Կորինը ստեղծել է, երբ նրան տեսել է նիստերից մեկի ժամանակ և տպավորվել ինչպես Մարտիրոս Սարյանի անհատականությամբ, այնպես էլ նրա արտաքինի գեղարվեստական արտահայտչությամբ։

Կորինը դիմանկարը ստեղծել է Սարյանի՝ Կարմանիցկի նրբանցքում գտնվող արվեստանոցում։ Նկարչին նա պատկերել է նրա աշխատանքների ֆոնին՝ դրանք ներառելով ոչ միայն կտավի գունային և կոմպոզիցիոն կառուցվածքում, այլև հարգանքի տուրք մատուցելով Մարտիրոս Սարյանի ստեղծագործությանը։

Տրետյակովյան պատկերասրահը, որտեղ պահվում է կտավը, այն ձեռք է բերել հեղինակից 1957 թվականին։

Նկարագրություն 
Դիմանկարի համար Կորինն ընտրել է գրեթե քառակուսի կտավ և կոմպոզիցիան կառուցել է նրա անկյունագծով։ Սարյանը պատկերված է կիսադիմի, և նրա մարմինը զբաղեցնում է նկարի գրեթե ողջ բարձրությունը։ Նրա մարմինն ու գլուխը ուրվագծող բարդ, դինամիկ գիծը սահմանում է կոմպոզիցիոն առանցքը։ Դիմանկարը ստեղծված է հանգիստ գորշ-սև գունային գամմայով, որն աշխուժացնում են Սարյանի վերևում գտնվող կտավի վրայի վառ կարմիր բծերը, որոնք համահունչ են նկարչի փողկապին, և բնապատկերի կապույտ երանգները, որոնք ներդաշնակ են նրա վերնաշապիկին։

Ինչպես հաճախ է պատահում Պավել Կորինի դիմանկարներում, նա առաջին պլան է մղում մարդու ներքին, խոր էությունը, նույնիսկ եթե պատկերված մարդն առաջին հայացքից նման չէ բոլորին ծանոթ կերպարին։ Այդպես է նաև Մարտիրոս Սարյանի կերպարը, որը բոլորին հայտնի էր որպես մեղմ ու բարեսիրտ անձնավորություն։ Պավել Կորինն ընդգծել է ոչ թե նրա արտաքին փափկությունը, այլ նկարչի ներքին ուժը, նրա ստեղծարար էությունը, ստեղծագործական ականավոր կամքը։

Ծանոթագրություններ

Արտաքին հղումներ 

 Դիմանկարը՝ Ռիա Նովոստի Մեդիաբանկում

Տրետյակովյան պատկերասրահի նկարներ
1956 նկարներ